Genre: Information/Explanation

Prenajedamo se skrivaj <p/> Za bulimijo – motnjo hranjenja, pri kateri je človek preobremenjen z videzom svojega telesa ter čuti strah pred debelostjo – ki so jo definirali šele leta 1980, oboleva vedno več ljudi. Po statističnih podatkih naj bi za to motnjo hranjenja uradno trpelo več kot pet odstotkov prebivalcev, dejansko pa še precej več. Tako kot za anoreksijo tudi za bulimijo oboleva več žensk, do osemkrat več kot moških. Za razliko od anoreksije lahko človek, ki trpi zaradi bulimije, svojo stisko prikriva veliko dlje kot anorektik, saj ima večinoma normalno do zmerno povečano telesno težo. Indeks telesne teže pri anoreksičnih osebah je zelo nizek, med tem ko se pri bulimiji giblje med 20 in 25. <p/> Ogromne količine hrane <p/> Značilnost bulimije je ponavljajoče se prenajedanje, ki se zgodi v zelo kratkem času. Človek v tem času zaužije ogromne količine hrane, zamenja vse okuse od sladkega, grenkega, slanega, kislega … Ko se prenaje, nastopi občutek slabe vesti, zato si sam sproži bruhanje, pogosto pa si pomaga tudi z odvajali in diuretiki. Prenajedanja in bruhanja se ciklično ponavljajo večkrat na teden. Večina ljudi, ki trpi za bulimijo (75 odstotkov), sodi v tako imenovan purgativni tip, za katerega je značilno prenajedanje, bruhanje ter jemanje odvajal. Nepurgativni tip (teh je 25 odstotkov) pa se po prenajedanju prepusti postenju in prekomerni telesni aktivnosti. Pri bulimiji se človek ne more nadzorovati, zato ne more izbrati primerne količine in vrste hrane. Vendar moramo opozoriti, da večina ljudi, ki imajo prekomerno telesno težo, ne trpi za bulimijo.